وعن الاسباب التي وقفت عائقاً امام تحقيق الهلال لاي انتصار في المجموعات وهل للامر جوانب نفسية قال النقر: (السبب فني.. ليس هناك اسباب نفسية.. المصري البورسعيدي افضل من الهلال وافضل من المريخ وافضل من اي تيم سوداني.. لانو لاعبي المصري متعلمين كورة.. صحيح لاعبي الهلال خاماتهم كويسة ولكنهم يفتقدون الثقافة الكروية ما بيعرفو كيف يدافعو ولا يعرفوا كيف يهاجمو.. وده تعليم لازم يتم من تحت.. انا بتكلم التاكتيك داخل الملعب والمشكلة دي ما قديمة بدليل انو السودان كان عندو اشراقات والمدرب مازدا بوصل بالمنتخب السوداني الى النهائيات الافريقية مرتين.. لكن انا هنا اتحدث عن المبدأ الاساسي في كرة القدم.. نحن ممكن بالصدفة نشيل بطولة.. ونغلب كذلك بالصدفة لكن لازم نتكلم عن الاستمرارية.. يعني مثلا نشوف الكرة السعودية ما ممكن مستواها يهبط لكن السودان يوم تلقى الهلال فوق ويوم تحت لانو المستوى ما ثابت.. والفارق دائما بيظهر في المشاركات الخارجية.. واذا لم نعلم اولادنا من سن صغيرة تبدأ من العاشرة الكرة السودانية لن تتطور ابداً.. هذا شرط اساسي ولابد من التدريب العلمي والتدريس والاهتمام بكل الجوانب من تغذية وخلافها.